recursal/SuperWikiNEXT-32B huggingface dataset:
*Hierdie artikel handel oor die taal. Vir die etniese groep, sien Yslanders.*

**Yslands** (*íslenska* ['i:s(t)lɛnska] luister (hulp·inligting)) is 'n Noord-Germaanse of Skandinawiese taal wat deur sowat 310 000 mense gepraat word. Dit is die amptelike taal van Ysland.

Yslands behoort saam met Faroëes tot die westelike of eiland-Skandinawiese tale. Dit is nie sonder meer te verstane vir sprekers van die Skandinawiese tale van die vasteland: Noors, Sweeds en Deens nie.

Yslands word geskryf met die Latynse alfabet, waartoe verskillende tekens toegevoeg is: *Á/á*, *É/é*, *Í/í*, *Ó/ó*, *Ú/ú*, *Ý/ý*, *Ð/ð* (*edh*), *Þ/þ* (*thorn*), *Ö/ö* en *Æ/æ*. Die letters *c*, *q*, *w* en *z* word nie gebruik nie.

Die spesiale letter thorn (þ) gee die klank weer wat mens ook teekom as die *th* in die Engelse *think*, en edh (ð) is die stemhebbende variant daarvan (soos die *th* in die Engelse *that*).

'n Bladsy uit die Landnámabók
'n Bladsy uit *Colloquial Icelandic*
Ysland is tussen die jare 800 en 1000 bevolk vanuit Wes-Noorweë. Yslands is dus eintlik Oudnoors. In Noorweë het daar soos in die res van die Germaanse taalgebied, in die eeue daarna allerlei taalveranderings plaasgevind, maar op die afgeleë Ysland het dit nie gebeur nie en bly die woordeskat en die verbuigingstelsel grootliks onveranderd. Die uitspraak het wel erg verander. Yslands besit 'n aantal foneme wat selde in ander Europese tale, voorkom, byvoorbeeld stemlose *l*, *n*, *m* en *r*.

In Yslands is die ou Skandinawiese verbuigingstelsel dus nog heeltemaal ongeskonde. Alle selfstandige naamwoorde, byvoeglike naamwoorde, lidwoorde, aanwysende voornaamwoorde, besitlike voornaamwoorde en eiename word verbuig in vier naamvalle, wat vir al drie woordgeslagte aparte vorme ken.

Ter illustrasie volg hier die verbuiging van die onreëlmatige manlike woord fjörður, 'fjord'.

|  |  |  |
| --- | --- | --- |
|  | enkelvoud | meervoud |
| nominatief | **fjörður** | **firðir** |
| genitief | **fjarðar** | **firði** |
| datief | **firði** | **fjörðum** |
| akkusatief | **fjörð** | **fjarða** |

Die bepaalde lidwoord word net soos in die ander Skandinawiese tale agteraan die selfstandige naamwoord geheg (*aangehegte lidwoord*), waardeur mens vorms kan kry soos *fjarðarins* "van die fjord", *fjörðunum* "aan die fjorde".

'n Opvallend kenmerk van Yslands is die sterk purisme, wat 'n groot invloed op die ontwikkeling van die taal gehad het. Waar baie ander Germaanse tale soos Engels en Nederlands deurtrek is met leenwoorde uit Frans en Latyn, en die vasteland-Skandinawiese tale bowendien met leenwoorden uit die Nederduitse tale, het mense in Ysland steeds probeer om vir die benaming van nuwe begrippe uit die bron van erfwoorde te put. 

Yslands is 'n ryk taal, vanwee die vele eeue sageliteratuur. Daardeur kan mens dikwels vergete woorde uit die verlede neem om nuwe begrippe aan te dui. So word "telefoon" *sími*, na 'n ou woord vir 'draad', en 'skerm' (televisieskerm, rekenaarskerm) *skjar*, na 'n ou woord vir "venster". 'n Uiterste vorm van taalsuiwering is terug te vind in die Hoogyslands.
**Nederfrankiese** taalgebied in Europa (sonder die Nederfrankies-Ripuariese oorgangsgebied van die Suidoos-Limburgs).   
 Brussel was wel van oudsher Nederlandstalig, maar dit is al veel langer tweetalig dann Frans-Vlaandere
Die Nederfrankiese dialekte in Europa:  
1. Brabants  
2. Oos en Wes-Vlaams  
3. Seeus  
4. Hollands  
5. Suid-Gelders  
6. Limburgs.  
 Egter, Limburgs-Bergies in Duitsland is hier nie aagegee word nie, maar kan beskou word as die sewente variëteit
**Nederfrankies** kan gegroepeer word onder die Wes-Germaanse tale wat in Nederland, noordelike België, Suriname en Suid-Afrika gepraat word wat van Ou-Nederlands afstam.

Nederfrankiese variëteite word ook in die Duitse gebied langs die Ryn tussen Keulen en die grens tussen Duitsland en Nederland gepraat. In die 19de en 20ste eeue is die dialekte gedeeltelik en geleidelik deur die hedendaagse Standaard-Duits vervang.

Die Nederfrankiese dialekte word saam met Nedersaksies in die Nederduitse tale gegroepeer. Die groepering is nie gegrond op gemene taalkundige veranderings nie maar eerder op die gebrek aan die Hoogduitse klankverskuiwing en Anglo-Friesiese eienskappe.

Dit word ook saam met die tale en dialekte van die Wesmiddelduitse taal en die Hoogduitse dialekte in die oorgangsgebied van die Middelduitse tot Opperduitse taalgebied as deel van Frankies gesien.

In Duitsland word die Limburgse dialekte algemeen as Nederfrankies beskou.; in Nederland en België word dit egter as deel van die Middelduitse groep van Hoogduits beskou. Die verskil spuit uit 'n verskil in definisie: taalkundiges in die Lae Lande definieer 'n Nederfrankiese dialek as een wat slegs aan die vierde fase van die Hoogduitse konsonantverskuiwing deelgeneem het.

Die moderne Nederfrankiese tale is:

* Standaard-Nederlands
* Afrikaans

En hulle dialekte:

* Brabants
* Hollands
* Limburgs
* Oos-Vlaams
* Seeus
* Suid-Gelders
* Wes-Vlaams

Notas
-----

1. ↑  Glück, H. (ed.): *Metzler Lexikon Sprache*, pages 472, 473. Stuttgart, Weimar: Metzler, 2000 (artikels *Niederdeutsch* en *Niederfränkisch*)
**Eienskappe**| **Algemeen** |
| --- |
| Naam | Yster-57  |
|   |
| Protone | 26  |
| Neutrone | 31  |
| Kernspin | 1/2+  |
| Massa-oorskot | -60180,1 keV  |
| **Status** |
| Status | stabiel  |
| Relatiewe voorkoms | 2,119%   |
| **Navigasie** |
| 

|  |  |  |
| --- | --- | --- |
|  | 5626Fe |  |
|  | {\displaystyle \nwarrow }{\displaystyle \uparrow }{\displaystyle \nearrow } |  |
|  | {\displaystyle \leftarrow }**5726Fe**{\displaystyle \rightarrow } |  |
|  | {\displaystyle \swarrow }{\displaystyle \downarrow }{\displaystyle \searrow } |  |
|  | 5826Fe |  |

 |
| Lys van isotope |

**Yster-57** (chemiese notasie: **5726Fe**) is 'n stabiele isotoop van yster. Dit is 'n seldsame isotoop.

Mössbauer-spektroskopie
-----------------------

Hierde isotoop is die beste Mössbauer-kern.

KMR
---

Hierdie isotoop het 'n kernspin I=1/2 sonder kwadrupool en lewer smal pieke met goeie oplosvermoë. Die chemiese verskuiwings is ook baie groot (ongeveer 2600 dpm), maar die gevoeligheid (3,41 x 10-5 ten opsigte van 11H) en die natuurlike aanwesigheid (0,02119) is laag. Dit maak die effektiewe gevoeligheid slegs 7,2410 x 10-7. Verder is die meeste ysterverbindings paramagneties wat die gebruik van kernspinresonansie onmoontlik maak. 57Fe-KMR word hierdeur min aangewend.
Humza Yousaf, die huidige leier van die Skotse Nasionale Party en eerste minister van Skotland
Die **Skotse Nasionale Party** (**SNP**; Engels: Scottish National Party; Skots-Gaelies: *Pàrtaidh Nàiseanta na h-Alba*; Skots: *Scottis Naitional Pairtie*) is 'n sosiaal-demokratiese politieke party in Skotland wat die Skotse onafhanklikheid van die Verenigde Koninkryk nastreef.

Die SNP is in 1934 gestig en is sedert Winnie Ewing se baanbrekende oorwinning in die Hamilton-byverkiesing in 1967 ononderbroke in die Parlement van die Verenigde Koninkryk verteenwoordig.

In die algemene Skotse verkiesing van 2007 het die SNP vir die eerste keer die sterkste politieke party in die Skotse parlement geword en 'n minderheidsregering onder leiding van Alex Salmond as Eerste Minister gevorm. Ná die volgende verkiesing in 2011 kon die SNP danksy 'n groot stemverskuiwing 'n meerderheidsregering vorm – die eerste sedert die heropening van die Skotse Parlement in 1999.

Die SNP is tans met 44 van altesaam 59 Skotse setels in die Britse Laerhuis verteenwoordig. Die SNP is daarnaas ook die sterkste politieke groepering in Skotland se plaaslike administrasie en vorm twaalf van altesaam 32 Council Area-regerings in koalisie met ander partye.

Verkiesingsresultate
--------------------

### Algemene verkiesings

| Verkiesing | # vanalgehele stemme |  % vanalgehele stemme | # vanalgehele setels gewen | +/– |
| --- | --- | --- | --- | --- |
| 1992 | 629 564 | 21,5 (Skotland) | 3/72 (Skotland) | Steady |
| 1997 | 621 550 | 22,1 (Skotland) | 6/72 (Skotland) | 3 |
| 2001 | 464 314 | 20,1 (Skotland) | 5/72 (Skotland) | ▼1 |
| 2005 | 412 267 | 17,7 (Skotland) | 6/59 (Skotland) | 1 |
| 2010 | 491 386 | 19,9 (Skotland) | 6/59 (Skotland) | Steady |
| 2015 | 1 454 436 | 50,0 (Skotland) | 56/59 (Skotland) | 50 |
| 2017 | 959 090 | 36,9 (Skotland) | 35/59 (Skotland) | ▼21 |
| 2019 | 1 242 380 | 45,0 (Skotland) | 48/59 (Skotland) | 13 |
|

|  |  |
| --- | --- |
| Normdata Edit this at Wikidata | 
* GND: 4053225-2
* ISNI: 0000 0000 9524 1640
* LCCN: n50047023
* NKC: kn20090107044
* SUDOC: 033474117
* VIAF: 140362016
* WorldCat Identities: lccn-n50047023

 |
| Periode/sisteem | Epog/serie | Tydsnede/etage | M. jaar gelede |
| --- | --- | --- | --- |
| Devoon | Onder | Lochkovium | **jonger** |
| Siluur | Pridolium | 419,2–423,0 |
| Ludlow | Ludfordium | 423,0–425,6 |
| Gorstium | 425,6–427,4 |
| Wenlock | Homerium | 427,4–430,5 |
| Sheinwoodium | 430,5–433,4 |
| Llandoveri | Telychium | 433,4–438,5 |
| Aeronium | 438,5–440,8 |
| Rhuddanium | 440,8–443,4 |
| Ordovisium | Laat | Hirnantium | **ouer** |
| Die verdeling van die Siluur (IKS). |

Die **Pridolium** is die laaste chronostratigrafiese serie sowel as geologiese epog van onderskeidelik die sisteem en periode Siluur. Dit verwys dus na ’n tydperk sowel as die gesteentes wat in dié tydperk gevorm het. Die Pridolium word nie onderverdeel in tydsnedes nie. 

Die tydperk was van sowat 423 tot 419,2 miljoen jaar gelede. Dit is voorafgegaan deur die etage/tydsnede Ludfordium van die Ludlow-serie en is gevolg deur die eerste etage/tydsnede van die Devoon, die Lochkovium.

Naam en definisie
-----------------

Die Pridolium is genoem na die stadsdeel Přidoli in die Tsjeggiese hoofstad, Praag. Die globale stratotipepunt lê in die Požáry-seksie in die Daleje-dal by Praag.

Die basis van die serie word gedefinieer deur die eerste voorkoms van die graptoliet *Monograptus parultimus* en die bokant deur die eerste voorkoms van die graptoliet *Monograptus uniformis*.

Bronne
------

* (en)  Gradstein, F.M.; Ogg, J.G.; Schmitz, M.D. & Ogg, G.M.; **2012**: *A Geologic Time Scale 2012*, Elsevier, ISBN 0444594256.
* (en)  Kríz, J.; 1989: *The Přídoli Series in the Prague Basin (Barrandium area, Bohemia)*, in: Holland, C.H. & Bassett, M.G. (red.): *A global standard for the Silurian System*, National Museum of Wales, Geological Series **9**, p. 90-100.
Lyra McKee
**Lyra Catherine McKee** ['lɪərə mə'ki:] (\* 31 Maart 1990, † 18 April 2019) was 'n Noord-Ierse joernalis wat bekendheid verwerf het met haar werk oor die maatskaplike gevolge van die onluste wat Noord-Ierland dekades lank geteister het. Naas hierdie bydraes, wat in 'n verskeidenheid publikasies verskyn het, was sy ook werksaam as redakteur vir *Mediagazer*, 'n nuusvoer-webblad. 

Op 18 April 2019 is Lyra McKee, wat in 'n Rooms-Katolieke familie in Belfast gebore is, gedurende onluste in die Creggan-buurt van Derry, Noord-Ierland per ongeluk deur 'n koeël getref wat deur lede van die Nuwe Ierse Republikeinse Leër afgevuur is en noodlottig gewond. Haar begrafnisdiens in die Anglikaanse Sint Anna-katedraal te Belfast op 24 April is bygewoon deur die Ierse president Michael D. Higgins, die eerste ministers van die Verenigde Koninkryk en die Republiek Ierland, Theresa May en Leo Varadkar, die leier van die amptelike opposisie, Jeremy Corbyn, en leidende Noord-Ierse politici soos Arlene Foster (DUP), Mary Lou McDonald en Michelle O'Neill (albei Sinn Féin).

Lyra McKee se ma Joan Lawrie is op 10 Maart 2020 in 'n hospitaal te Belfast oorlede. Volgens persberigte het haar gesondheidstoestand ná die moord op haar dogter versleg.
**Retief Odendaal** (gebore 28 Mei 1982) is 'n Suid-Afrikaanse politikus wat sedert 21 September 2022 as die Uitvoerende Burgemeester van Nelson Mandelabaai dien. Hy was 'n Lid van die Provinsiale Wetgewer in die Oos-Kaap vir die Demokratiese Alliansie en was die skadulid van die Uitvoerende Raad (LUR) vir Finansies, Landelike Ontwikkeling en Landbouhervorming van Mei 2019 tot Augustus 2022.

Vroeë lewe en opvoeding
-----------------------

Odendaal is in die kusstad Port Elizabeth (nou Gqeberha), Oos-Kaap, gebore en was op skool by die Hoërskool Otto Du Plessis. Hy het van 2001 tot 2005 aan die Nelson Mandela Metropolitaanse Universiteit studeer waar hy 'n LLB-graad verwerf het. Hierna het hy sy internskap by Delport, van Niekerk Prokureurs gedoen. Hy is 'n praktiserende prokureur in Nelson Mandelabaai en 'n politikus.

Politieke loopbaan
------------------

Retief Odendaal het in 2004 by die Demokratiese Alliansie (DA) aangesluit. Hy is 'n stigterslid van die DA-jeug in Nelson Mandelabaai wat in 2004 gestig is. Hy het in 2009 die wyk 6-raadslid in Nelson Mandelabaai geword en as die raadslid gedien tot die Suid-Afrikaanse munisipale verkiesing van 2016. Odendaal was ook van 2014 tot 2016 die leier van die opposisie in Nelson Mandelabaai. In 2016 toe die DA die grootste party in Nelson Mandelabaai geword het, is hy deur die destydse burgemeester Athol Trollip as 'n burgemeesterskomiteelid vir Finansies in Nelson Mandelabaai aangewys.

Retief is sedert 2014 lid van die Demokratiese Alliansie se Federale Raad en is ook verkies as voorsitter van die Provinsiale Dissiplinêre Komitee vir die DA in die Oos-Kaap. Hy het ook van 2017 tot 2019 as die ondervoorsitter van die DA in die Oos-Kaap gedien.

Odendaal is in die munisipale verkiesing van 2021 as raadslid van Nelson Mandelabaai verkies, maar hy het die pos van die hand gewys. Odendaal se afwesigheid van die eerste raadsvergadering op 22 November 2021 het daartoe gelei dat die DA-burgemeesterskandidaat Nqaba Bhanga met een stem teen die ANC-burgemeesterskandidaat Eugene Johnson verloor het.

Op 28 Julie 2022 het die DA en ander opposisiepartye 'n koalisie-ooreenkoms onderteken om die ANC-geleide alliansie van bewind in Nelson Mandelabaai te verwyder. Die volgende dag is Odendaal as die DA se burgemeesterskandidaat vir die metro aangekondig. Hy het op 4 Augustus 2022 uit die Provinsiale Wetgewer bedank. Op 21 September 2022 is hy verkies tot Uitvoerende Burgemeester van Nelson Mandelabaai en die jongste persoon wat ooit as burgemeester in Nelson Mandelabaai se geskiedenis verkies is.

Persoonlike lewe
----------------

Odendaal praat vlot Afrikaans en Engels. Hy is op 24 September 2010 in Port Elizabeth met Anne-Marie Potgieter getroud; hulle het drie kinders.
**Afrikaanse woorde** is al in verskeie tale, onder andere Engels, opgeneem.

Britse Engels het primêr Afrikaanse woorde vanaf die Britse soldate opgeneem wat in die Boere oorloë geveg het. Verskeie ander Afrikaanse woorde is deur Engels-sprekende Suid-Afrikaners aangeleer omdat Afrikaans en Engels dikwels in parallel gebruik word.

Internasionaal gebruik
----------------------

Die volgende Afrikaanse woorde word internasionaal gebruik:

* aardvark
* aardwolf
* afrikaans
* apartheid
* blesbuck (blesbok)
* bontebok
* boomslang
* duiker
* eland
* gemsbok
* klipspringer
* kudu (koedoe)
* kommando
* laer (soos 'n laer van ossewaens trek)
* meerkat
* rand
* spoor (soos in spoorsny)
* springbok
* steenbuck (steenbok)
* trek
* veld
* wildebees

Daar is ook verskeie Engelse woorde wat van Kaaps-Hollands ('n voorloper van Afrikaans) afkomstig is:

* hartebeest (moderne ekwivalent is hartebees)
* scoff (vanaf *schoff*, die woord word nie meer in moderne Afrikaans gebruik nie)
* veldt (moderne ekwivalent is veld)
* wildebeest (moderne ekwivalent is wildebees)

Algemeen in Suid-Afrika
-----------------------

Daar is 'n verskeidenheid Afrikaanse leenwoorde in Suid-Afrikaanse Engelse. Sommige van hulle sluit in:

* bakkie (pickup truck)
* beskuit
* boere (polisie)
* biltong
* boerewors
* boerie (boereworsrol)
* braai (verkorting van braaivleis)
* dorp
* klap
* kraal
* lekker
* mielie
* mielepap
* pap
* stoep
* voetstoots

Sekere van die woorde word net losweg met Suid-Afrikaanse Engels geassosieer en beide die Afrikaanse en Engelse woorde word saam in dieselfde gesprek gebruik. Ander woorde is diep ingewortel. Die beste voorbeeld hiervan is moontlik *voetstoots* (wat beteken: *net soos dit is*)  wat algemeen in Suid-Afrikaanse kontrakte en regsdokumente gebruik word.
'n **Resensie-artikel** is 'n artikel wat die verstaan van 'n onderwerp opsom. 'n Resensie-artikel ondersoek en som voorheen gepubliseerde studies op, eerder as om nuwe feite of analisering te rapporteer. Oorsig artikels word soms ook **ondersoekende artikels** genoem, of in nuusberigte, **oorsigartikels**. Akademiese publikasies wat spesialiseer in resensie-artikels staan bekend as resensiejoernale. 

Resensie-artikels lig in oor: 

* die belangrikste mense wat werk in 'n veld
* onlangse groot vooruitgang en ontdekkings
* beduidende gapings in die navorsing
* huidige debatte
* idees waaroor volgende navorsing gedoen kanword

Akademiese publikasie
---------------------

Resensie-artikels in akademiese tydskrifte analiseer of bespreek navorsing wat voorheen deur ander gepubliseer is, eerder as om nuwe eksperimentele resultate te rapporteer. Die mening van 'n deskundige is waardevol, maar 'n deskundige se assessering van die literatuur kan meer waardevol wees. Wanneer 'n individuele artikel gelees word, kan lesers eienskappe mis wat voor die hand liggend vir 'n kundige klinikus-navorser is. Lesers baat by die deskundige se verduideliking en assessering van die geldigheid en toepaslikheid van individuele studies.

Resensie-artikels kom in die vorm van literatuuroorsigte en meer spesifiek sistematiese oorsigte; albei is 'n vorm van sekondêre literatuur. Literatuuroorsigte bied 'n opsomming van wat die outeurs glo die beste en mees relevante publikasies is wat voorheen gepubliseer is. Sistematiese oorsigte bepaal 'n objektiewe lys van kriteria en vind al die voorheen gepubliseerde oorspronklike eksperimentele publikasies wat aan die kriteria voldoen. Hulle vergelyk dan die resultate wat in hierdie vraestelle aangebied word. 

Sommige akademiese tydskrifte spesialiseer ook in die resensering van 'n veld; dit staan bekend as resensie joernale. 

Die konsep van 'n resensie-artikel is apart van die konsep van eweknie-geëvalueerde literatuur. Dit is moontlik dat 'n resensie-artikel self eweknie-geëvalueerd of nie-eweknie-geëvalueerd is.

Sien ook
--------

* Saak reekse, soms genoem 'n *kliniese oorsig* omdat dit die rekords vir 'n reeks pasiënte by 'n enkele mediese kliniek aanteken of opsom
* Lewende oorsig

Bronne
------

* Woodward, A. M. (1977). The Roles of Reviews in Information Transfer. *Journal of the American Society for Information Science*, 175-180.
**Maoupa Cedric Maake** (geb. 1965) is ’n Suid-Afrikaanse reeksmoordenaar wat in 1996 en 1997 minstens 27 moorde gepleeg het. Hy is ook bekend as die **Wemmerpan-moordenaar** omdat baie van die moorde in dié deel van Johannesburg gepleeg is.

Moorde
------

Maake het in April 1996 sy eerste moord gepleeg. Aanvanklik het die Brixtonse moord-en-roofeenheid van die SAPD nie sy misdade met mekaar verbind nie en gedink dit is die werk van twee verskillende reeksmoordenaars vanweë die verskillende patrone tussen die moorde. Twee verskillende misdadigerprofiele is geskep, een vir die "Wemmerpan-moorde" en een vir die "Hamermoorde".

Daar was verskeie patrone in die Wemmerpan-moorde. Die een groep slagoffers was mans en vroue wat alleen geloop het. Maake het hulle met klippe doodgeslaan. Die tweede groep was paartjies wat in motors in die Wemmerpan-gebied gesit het. Maake sou die mans doodskiet en die vroue verkrag.

Die tweede misdadigerprofiel wat die polisie opgestel het, het verband gehou met Indiër-kleremakers in die middestad wat met hamers doodgeslaan is. Die verband tussen die Wemmerpan- en die Hamermoorde is op 12 Januarie 1998 besef deur superintendent Piet Byleveld. Maake het Byleveld na ’n pandjieswinkel in La Rochelle in die suide van Johannesburg geneem waar hy die fiets van Gerhard Lavoo, ’n slagoffer in die Wemmerpan-moorde, vir R120 verkoop het. Die skuilnaam wat hy vir die kwitansie gebruik het, was "Patrick Mokwena", dieselfde naam wat hy gebruik het toe hy ’n hemp na een van die kleremakers geneem het wat hy vermoor het.

Arres
-----

Maake is in Desember 1997 aangekeer as ’n verdagte in die Wemmerpan-moorde en het aanvanklik skuld beken. Hy het op verskeie geleenthede met die polisie saamgewerk; hy het hulle deur die gebied gelei en die plekke van die misdade uitgewys. Dié data is later gebruik saam met geografiese inligtingstelsels (GIS) en ander tegnologie om diagramme van die area op te stel waar die moorde gepleeg is. Die saak was een van die eerstes waar GIS deur die polisie in die hofvervolging van ’n verdagte gebruik is. Later is gewys die meeste van Maake se moorde was gesentreer om sy twee blyplekke, die plek waar hy gewerk het en die blyplekke van sy broer en meisie.

Maake is aangekla van 36 moorde, 28 pogings tot moord, 15 verkragtings, 46 roofaanklagte en ander aanklagte wat verband gehou het met die onwettige besit van vuurwapens en ammunisie. Maake het in die hof skuld op al die aanklagte ontken. ’n Maand ná sy inhegtenisneming het hy beken hy het die Hamermoorde gepleeg.

Op 6 September 2000 is hy skuldig bevind aan 27 moorde, 26 pogings tot moord, 14 verkragtings, 41 rooftogte en baie kleiner aanklagte. Van die altesaam 134 aanklagte is hy aan 114 skuldig bevind en hy is gevonnis tot 27 keer lewenslange tronkstraf (een keer vir elke moord) plus 1 159 jaar en drie maande. Sy vonnis is effektief 1 340 jaar tronkstraf.

Sien ook
--------

* Lys van Suid-Afrikaanse reeksmoordenaars
Die **Adult Film Database** (**AFD**) is 'n Engelse pornodatabasis wat 'n rekord probeer hou van alle pornografiese rolprente en akteurs. Dit sluit in filmografieë, gedeeltelike biografieë, resensies en 'n gereeld bygewerkte blog oor die pornografiebedryf met nuus, flieks, regisseurs, ateljees en webtuistes.

Opsomming
---------

Die webtuiste is in 1991 deur 'n student onder die naam **Sodomite** gestig. Dit was 'n poging om die leemte te vul wat deur die tydelike afwesigheid van die Internet Adult Film Database (IAFD) gelaat is en as 'n projek in webontwikkeling. In 1999 is die naam na AdultFilmDatabase.com verander. Dit is vandag 'n groot mededinger van die IAFD.

Dit is geïnspireer deur beide die IAFD en IMDb, en het bande met ander maatskappye in die bedryf, soos Vivid Entertainment, Hustler, Wicked en Digital Playground. Dit bevat inligting oor meer as 100 000 pornoprente en 60 000 akteurs (soos in Maart 2019).

Dit word bestuur deur 'n getroude paartjie en was die eerste aanlyn pornodatabasis met straight én gay inhoud.

Skakels
-------

* Amptelike webwerf
* Hierdie artikel is in sy geheel of gedeeltelik uit die Engelse Wikipedia vertaal.
**Lobengoela Khoemalo** (1845–1894) was die tweede en laaste koning van die Ndebele (ook bekend as die Matabeles). Hy was die seun van Silkaats, in ongeveer 1836 by 'n minderwaardige vrou gebore. As gevolg van Nkoeloemane se poging om die troon te bekom (sy ouer halfbroer, ook Kuruman genoem) is Lobengoela, die seun, byna deur sy vader doodgemaak. Hy word egter weggesmokkel.

In 1868 volg hy Silkaats op, beëindig 'n rebellie en bou sy stat by Goeboeloewajo, naby die huidige Bulawayo.

Lewe in Bulawayo teen ongeveer 1900
Ten spyte van heelwat barbaarse karaktertrekke, het Lobengoela tog ook oor goeie deugde beskik en was hy jagters, handelaars en ander blankes wat na sy kraal gekom het, baie goedgesind.

Na 'n besoek van eerwaarde J.S. Moffat het hy in 1886 'n ooreenkoms gesluit waarvolgens hy sekere regte aan die Britse owerhede toegestaan het. Dit word in 1888 gevolg met die vergunning van die beroemde Konsessie aan Charles Rudd.

Hy kom in botsing met die magte van die *Chartered Company*. Later probeer hy om sy gesag ten opsigte van die Masjonas te herstel, maar dit loop in 1893 uit op die Matebele-oorlog en hy word verslaan en uit sy stat verdryf.

Lobengoela is in 1894 iewers in die bosse langs die Zambezirivier oorlede.

Bronne
------

* Ensiklopedie van Suidelike Afrika, Eric Rosenthal, 1967
Die **Skoterlandse Kompanjie** of **Veenkompanjie** is in 1551 gestig om die veengronde van Skoterland in Friesland uit te graaf. 

Die maatskappy is deur drie *here* opgerig: Piter van Dekema, Johan van Cuyck en Floris Foeyts. Dit is op een na die oudste *Naamloze Vennootschap* van Nederland. In 1602 vestig die maatskappy hom in Oranjewoud in die Sickingastate. Dit was die begin gewees van die later besit van die Huis van Oranje.

Die kompanjie het 6.500 hektare hoogveen in suidoos Friesland gekoop en het dit laat uitgraaf. Turf was in dié dae die belangrikste brandstof en hierdie *here-veen* het die basis gelê vir die ontwikkeling van die stad Heerenveen. Baie geld is daar verdien aan die *bruin goud*.

In 1556 word die Heeresloot, die kanaal van Akkrum na Heerenveen gegraaf en dit het die begin van die veengebied se ontginning moontlik gemaak. Later is haaks op die kanaal nog *vaarte* gegraaf en kleiner *wyke* haaks op die *vaarte* om die afvoer van die turf te bevorder. So is die Skoterlandse Kompanjonsvaart na Ketlik en Nijhorne ontstaan wat in 1732 deurgetrek is na Hoornsterzwaag.
Priamos word deur Neoptolemos doodgemaak; detail op ’n Griekse vaas, omstreeks 520-510 v.C.
**Priamos** of **Priamus** (Grieks: Πρίαμος) was in die Griekse mitologie ’n legendariese koning van Troje tydens die Trojaanse Oorlog. Sy baie kinders sluit in merkwaardige figure soos Hektor en Paris.

Lewe
----

Die meeste geleerdes meen die naam kom van die Luwiese 𒉺𒊑𒀀𒈬𒀀 (Pa-ri-a-mu-a-, "besonder dapper"). In Boek 3 van Homeros se *Ilias* vertel Priamos aan Helena van Troje dat hy koning Mugdon van Frigië eenkeer in ’n geveg teen die Amasones gehelp het.

Nadat Priamos se seun Hektor in die Trojaanse Oorlog deur Achilles doodgemaak is, het die Griekse vegter geweier om die liggaam met respek te behandel of terug te gee. Volgens Homeros in boek XXIV van die *Ilias* stuur Zeus die god Hermes om koning Priamos te begelei na die Griekse kamp, waar hy by Achilles pleit om sy seun se liggaam aan hom te gee. Achilles stem in en gee Hektor se liggaam terug. Die twee kante kom oor ’n tydelike wapenstilstand ooreen en Achilles gee Priamos selfs toestemming om sy seun behoorlik te begrawe. Hy belowe geen Griek sal vir die volgende minstens nege dae veg nie, maar dat die oorlog op die twaalde dag weer sal begin.

Priamos is tydens die inval in Troje doodgemaak deur Achilles se seun Neoptolemos, ook bekend as Purros (Πύρρος). Van sy dood word vertel in Boek II van Vergilius se *Eneïde*. Volgens Vergilius se beskrywing maak Neoptolemos eers Priamos se seun Polites voor hom dood toe hy skuiling soek op die altaar van Zeus. Priamos gooi ’n spies na Neoptolemos, wat sy skild tref. Neoptolemos sleep Priamos toe na die altaar en maak hom ook dood. ’n Ander weergawe van Priamos se dood word op ’n paar Griekse vase uitgebeeld. Hiervolgens slaan Neoptolemos Priamos dood met die lyk van sy babakleinseun Astianaks.

Huwelik en kinders
------------------

Priamos het na berig word 50 seuns en baie dogters gehad – by sy hoofvrou, Hekuba, dogter van die Frigiese koning Dumas, en baie ander vroue en byvroue. Dié kinders sluit beroemde figure in die Grieke mitilogie in, soos Hektor, Paris, Helenos, Kassandra, Troilos, Poludoros en ander. Priamos is deur Neoptolemos vermoor toe hy sowat 80 jaar oud was.

Bronne
------

* William Smith. *Dictionary of Greek and Roman Biography and Mythology*, Londen (1873). "Priamus"

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* BNF: cb165721153 (data)
* GND: 143961764
* LCCN: no2017167849
* SUDOC: 194279405
* VIAF: 170032012
* WorldCat Identities: lccn-n90719232

 |
**Skroef se Bad** is 'n afgeleë warmwaterbron op die suidelike oewer van die Oranjerivier in Suid-Afrika. 

Die warmbad lê op die plaas **Warmbad-Noord** op die grens met Namibiё, ongeveer 50 km noordoos van Onseepkans en in 'n onherbergsame gebied stroomaf van die Augrabies-waterval.

Die oog lewer slegs 65 000 liter water per dag teen 44,4°C.

Oom Skroef Kotze het langs die rivier landerye gemaak en toe die warmbron oopgestoot wat sedertdien sy naam dra. Teen 1962 was daar 24 kamers vir vakansiegangers beskikbaar, maar die vloed van 1974 het die bron en die geriewe byna uitgewis. 

In die Afrikaanse kortverhaalbundel "Ek is maar ene" is 'n kortverhaal deur Dot Serfontein opgeneem wat by hierdie vakansieoord afspeel.

Bibliografie
------------

* Booyens, Bun: *Bronwaters van genesing. Die tradisionele warmbron-waterkuur in ons volksgeneeskunde.* Kaapstad: Tafelberg, vir die Raad vir Geesteswetenskaplike Navorsing, 1981. ISBN 0-624-01584-X
* Waring, Gerald A. en hersien deur Reginald R. Blankenship en Ray Bentall: *Thermal springs of the United States and other countries - a summary*. Washington: US Government Printing Office, 1965. (Geological Survey Professional Paper 492). Internet-aanlyn beskikbaar.
Debatkamer van die Skotse Parlement
Huidige samestelling van die Skotse Parlement
Die **Skotse Parlement** (Skots-Gaelies: Pàrlamaid na h-Alba; Skots: Scots Pairlament; Engels: Scottish Parliament) is die nasionale wetgewer van Skotland. Dit is in die Holyrood area van Edinburgh geleë. Die parlement word dikwels verwys na as net **Holyrood**.

Die oorspronklike parlement van Skotland (of "State-Generaal van Skotland") was die nasionale wetgewer van die onafhanklike Koninkryk van Skotland. Dit het tussen die vroeë 13de eeu tot 1707 bestaann. Dit was toe die Koninkryk van Skotland saamgesmelt het met die Koninkryk van Engeland onder die Acts of Union 1997 om die Koninkryk van Groot-Brittanje te vorm. As gevolg hiervan het die Skotse parlement saamgesmelt met die parlement van Engeland om die Parlement van Groot-Brittanje te vorm, wat in Westminster in Londen geleë is.

In 1997 is daar 'n referendum gehou waar Skotse kiesers gestem het vir afwenteling. Die huidige parlement is deur die Scotland Act 1998 gestig en die eerste vergadering is op 12 Mei 1999 gehou. Die Skotse Parlement het die mag om wetgewing deur te voer op verskillende terreine wat gespesifiseer word deur die Scotland Act 1998; op sommige terreine word die wetgewende mag met die nasionale parlement gedeel, terwyl dit op ander terreine slegs aan die parlement voorberhou word. Die velde sluit in sake soos gesondheids- en maatskaplike dienste, onderwys en behuising.

Daar is 129 lede wat bekend staan as lede van die Skotse parlement wat demokraties verkies word. Lede word vir 'n termyn vyf jaar verkies.

Voorsittende beamptes van die Vergadering
-----------------------------------------

| Persoon | Ampstermyn | Party |
| --- | --- | --- |
| David Steele | 1999–2003 | Skotse Liberale Demokrate |
| George Reid | 2003–2007 | Skotse Nasionale Party |
| Alex Fergusson | 2007–2011 | Skotse Konserwatiewe Party |
| Tricia Marwick | 2011–2016 | Skotse Nasionale Party |
| Ken Macintosh | 2016–2021 | Skotse Arbeidersparty |
| Alison Johnstone | 2021–hede | Skotse Groen Party |
Die gerestoureerde Celsus-biblioteek.
Die fasade.
Die binnekant, met die sentrale apsis (links) en nisse.
Die **Celsus-biblioteek** in Efese, Klein-Asië (Anatolië, nou Turkye), is ter ere van Tiberius Julius Celsus Polemaeanus laat bou deur sy seun, Gaius Julius Aquila (konsul, 110 n.C.). Dit is in 135 n.C. voltooi. Celsus was in 92 n.C. konsul, in 115 goewerneur van die Romeinse provinsie Asië, en ’n ryk en gewilde plaaslike inwoner.

Die biblioteek is gebou om 12 000 perkamentrolle te hou en as monument-graftombe vir Celsus. Dit was destyds ongewoon om in ’n biblioteek of selfs binne die stadsgrense begrawe te word, en dus was dit ’n spesiale eer vir Celsus.

Geskiedenis
-----------

Die gebou is belangrik as een van die min oorblywende voorbeelde van antieke Romeinse biblioteke. Dit wys ook dat openbare biblioteke nie net in Rome gebou is nie, maar deur die hele Romeinse Ryk. In ’n groot restourasie wat beskou word as baie getrou aan die historiese gebou, is die fasade herbou; dit dien nou as ’n uitstekende voorbeeld van Romeinse argitektuur vir openbare geboue.

Die gebou is ’n enkele saal wat oos wys sodat vroeë besoekers kon baat vind by die opkomende son. Dit is op ’n platform gebou met nege trappe net so breed soos die res van die gebou, en dié lei na drie ingange. Die middelste ingang is groter as die twee weerskante daarvan, en almal het vensters aan die bokant. Langs die ingange is vier pare kolomme wat op voetstukke staan. ’n Ander stel kolomme staan bo-op die eerstes. Die kolomme op die tweede verdieping omraam die vensters nes die onderste pilare die deure omraam, en hulle skep nisse wat moontlik standbeelde gehuisves het.

Hierdie soort fasade met rame en nisse vir standbeelde stem baie ooreen met die verhoë van antieke Griekse teaters.

Binne was daar ’n enkele reghoekige kamer (wat nie ten volle gerestoureer is nie) van 11 meter lank met ’n sentrale apsis teen die verste muur. ’n Standbeeld van Celsus of van Atena, die godin van die waarheid, het in die apsis gestaan. Celsus se grafkelder is reg daaronder. Teen die ander drie mure was reghoekige inhamme waarin kaste gestaan het wat die 12 000 perkamentrolle gehou het.

Die tweede en derde vlakke kon bereik word met ’n trap wat in die muur gebou is om die gebou te help steun. Dit het ook inhamme vir boekkaste gehad. Die plafon is plat, en daar was dalk ’n ronde venster in om nog lig in te laat.
**Bei** is 'n Turkse titel vir 'n kaptein, wat tradisioneel gebruik word vir die leiers of heersers van verskillende gebiede in die Ottomaanse Ryk. Die vroulike ekwivalente titel was begum. Die streke of provinsies waar 'beis' regeer het of wat hulle geadministreer het, word *beilik* genoem; dit beteken iets soos "khanaat", "emiraat" of "prinsdom", of andersins "provinsie".

Vandag word die woord steeds formeel gebruik as 'n sosiale titel vir mans. Dit volg op die naam en word gewoonlik by voorname gebruik en nie met van nie.

Die woord het Engels ingevoer uit Turks *bey*, self afgelei van Oud-Turkies *beg*, wat - in die vorm *bäg* - alreeds in die Orkhon-inskripsies (8ste eeu n.C.) genoem is en meestal vertaal word as 'stamleier'.  Die eintlike oorsprong van die woord word steeds betwis, hoewel dit meestal saamstem dat dit 'n leningwoord was, in Old Turkic. This Turkic word is usually considered a borrowing from an Iranian language. Die Duitse Turkoloog Gerhard Doerfer beoordeel die afleiding van Iraanse egter as oppervlakkig aantreklik, maar redelik onseker, en het gewys op die moontlikheid dat die woord werklik  Turkies kan wees.

Sien ook
--------

* Skanderbeg
* Ottomaanse titels
**Skopos-teorie** is ’n konsep uit die veld van vertaalstudies. Dit voorsien insig in die aard van vertaling as ’n doelgerigte aktiwiteit, wat direk van toepassing is op elke vertaalprojek.

Dit is deur die Duitse taalkundige Hans Vermeer gevestig en bestaan uit die idee dat vertaling en tolking hoofsaaklik die funksie van die bron- en teikenteks in ag neem.

Mikpunt en gehoor
-----------------

Skopos-teorie fokus op vertaling as 'n aktiwiteit met 'n doel of oogmerk en op die voorgenome ontvanger of gehoor van die vertaling. Om te vertaal beteken om 'n teikenteks in 'n teikenomgewing te produseer met 'n teikendoel en teikenontvangers in teikenomstandighede. In skopos-teorie is die status van die bronteks laer as in ekwivalensiegebaseerde vertaalteorieë. Die bron is 'n "aanbod van inligting", wat die vertaler in 'n "aanbod van inligting" vir die teikengehoor verander.

Paul Kussmaul skryf oor hierdie teorie: "Die funksionele benadering is nou verwant aan die *Skopos-teorie*. Die funksie van 'n vertaling hang af van die kennis, verwagtinge, waardes en norme van die teikenlesers, wat weer beïnvloed word deur die situasie waarin hulle hulle bevind en deur die kultuur. Hierdie faktore bepaal of die funksie van die bronteks of gedeeltes van die bronteks behou kan word, of selfs gewysig of verander moet word."

Sien ook
--------

* Vertaling

Notas
-----

1. ↑  Christiane Nord, *Translating as a Purposeful Activity*, St. Jerome Publishing, 1997
2. ↑  Paul Kussmaul, *Training The Translator*, John Benjamins Publishing Co, 1995
**Resolusie 68/262 van die Algemene Vergadering van die Verenigde Nasies** is op 27 Maart 27 2014 deur die agt-en-sestigste byeenkoms van Algemene Vergadering van die Verenigde Nasies aanvaar. Dié resolusie was in reaksie op die Russiese "anneksasie" van die Krim en is getiteld "die Territoriale integriteit van die Oekraïne". Hierdie nie-bindende resolusie, wat deur 100 van die Verenigde Nasies-lidstate ondersteun is, bevestig die Algemene Vergadering se verbintenis tot die territoriale integriteit van die Oekraïne binne sy internasionaal erkende grense en beklemtoon die ongeldigheid van die 2014 Krim-referendum. Elf lidstate het teen die resolusie gestem, terwyl 58 hulle stem weerhou het, en 24 state was afwesig toe die stemming plaasgevind het.

Die resolusie is voorgestel deur Kanada, Costa Rica, Duitsland, Litaue, Pole en die Oekraïne. Die aanvaarding van die besluit is voorafgegaan deur die onsuksesvolle pogings van die Veiligheidsraad van die Verenigde Nasies, wat sewe sessies gehou het om die Krim-krisis te probeer oplos, maar wat uiteindelik deur Rusland geveto is.

Stemrasionaal
-------------

Nicos Emiliou, die permanente verteenwoordiger van Ciprus by die Verenigde Nasies en wat ten gunste van die resolusie was, het gesê dat "Ciprus die belangrikheid van respek vir die fundamentele beginsels van soewereiniteit, territoriale integriteit en onafhanklikheid van al die state, insluitend die Oekraïne, beklemtoon". Emiliou het versoek dat 'n ondersoek geloods moet word na alle dade van geweld en Rusland aangemoedig om betrokke te raak by 'n diplomatieke oplossing.

Die permanente verteenwoordiger van China by die Verenigde Nasies, Liu Jieyi, wie se land buite stemming gebly het, het verklaar dat "in die konteks van die deurlopende diplomatieke bemiddelingspogings deur die betrokke partye, sal 'n poging om die Algemene Vergadering te druk om oor die konsepresolusie te stem, die situasie net verder bemoeilik".

Russiese reaksie
----------------

Op 28 Maart 2014 het die Russiese Federasie gesê dat die resolusie teenproduktief is en die westerse state daarvan beskuldig dat hulle afpersing en dreigemente gebruik het om stemme te werf.

Die sogenaamde "anneksasie" het plaasgevind nadat 97 persent van die stemgeregtigdes op die Krim-skiereiland op 16 Maart 2014 ten gunste van aansluiting met Rusland gestem het. 'n Groot persentasie etniese Oekraïners en Krim-Tatare het die referendum, wat deur die Oekraïnse regering en die internasionale gemeenskap as onwettig beskou word, geboikot.
**Anatomie van die manlike geslagsorgane:**  

1. Blaas, 
2. Skaambeen, 
3. Penis, 
4. Swelliggaam, 
5. Eikel, 
6. Voorhuid, 
7. Urinebuis, 
8. Dikderm, 
9. Rektum, 
10. Saadblasie, 
11. Saadleier, 
12. Prostaat, 
13. Cowper se klier, 
14. Anus, 
15. Saadleier, 
16. Bytestis, 
17. Testis, 
18. Skrotum

Die **skrotum** (sinonieme: teelsak, balsak) is die sak waarin die testikels (teelballe) hang. Dit bestaan uit 'n dun huidlaag met 'n spierlagie daaronder en is deur 'n tussenskot in twee verdeel. Dit kan beskryf word as 'n uitstulping van die abdomen van vel en spier waarin die testikels rus. Die anatomiese ligging daarvan is tussen die penis en die anus. By sekere soogdiere soos die mens, raak die basis van die skrotum bedek met pubiese hare wanneer puberteit aanbreek. Die leek verwar dikwels die skrotum met die testikels. Die skrotum is homoloog aan die labia majora in die vroulike geslag.

Funksie
-------

'n Menslike skrotum.
Dit blyk dat die skrotum ten doel het om die temperatuur van die testikels te verlaag na ongeveer 34,4 grade Celsius; laer as die res van die liggaam se temperatuur van 36,7 grade Celsius. Blootstelling aan die liggaam se hoër temperatuur skyn die spermtelling te verlaag. Om die skrotum se temperatuur konstant te hou, ontspan of trek die kremasterspier (in die abdomen) en die dartos fascia (in die skrotum) saam. Dit beweeg dan die skrotum (en die testikels) verder of nader aan die bekken en abdomen. Kontraksie van die spiervesels van die dartos fascia is onwillekeurig en laat die skrotumvel dikker en plooieriger lyk.

Siektetoestande van die skrotum
-------------------------------

* Talgsist
* Kontakdermatitis
* Swaminfeksie
* Swelsel weens algemene mediese toestande, insluitende:
	+ Hartversaking
	+ Niersiekte
	+ Lewersiekte

Verdere illustrasies
--------------------

* Struktuur van die manlike geslagsdele.Struktuur van die manlike geslagsdele.
* Vertikale deursnit van die blaas, penis en urienleier.Vertikale deursnit van die blaas, penis en urienleier.
* Die oppervlakkige takke van die interne pudendale aar.Die oppervlakkige takke van die interne pudendale aar.

Sien ook
--------

* Geslagsorgaan
* Kastrering
Die vyf whaktoes van Islam: I. voor dagbreek (fadjer); II. middag (thoer), III. voor sonsondergang (asser); IV. ná sonsondergang (magrieb); V. laataand (isjaai).
Die **fadjer** (Arabies: صلاة الفجر, *ṣalāt al-faǧr*, "dagbreekgebed") of **soeboeg**, wat voor dagbreek plaasvind, is die eerste van vyf verpligte daaglikse gebede (salaah) wat Moslems moet doen.

Fadjer kom in die Koran-hoofstuk "Die Lig" (*An-Nûr*) voor (Koran 24). Volgens twee hadits is die fadjer "God se gunstelinggebed aangesien baie mense dan nog slaap". Die Arabiese naam van die Koran-hoofstuk "Die Dagbreek" is ook *Al-Fajr*.

Die formele daaglikse gebede van Islam bestaan uit ’n verskillende aantal eenhede, wat rak'ats genoem word. Die fadjer het twee verpligte (fard) rak'ats, maar voor die tyd kan twee aanbevole (soennah) rak'ats ook gedoen word. Die verpligte rak'ats in gemeenskapsgebed word hardop deur die imam voorgebid.

Vir ’n salaah om geldig te wees, moet dit binne die voorgeskrewe tyd gemaak word. Mense met ’n aanvaarbare rede het ’n langer tyd waarbinne hul gebed geldig sal wees.
'n Konvensionele bedryfstelsel verdeel gewoonlik die virtuele geheue in 'n **kernruimte** en 'n **gebruikersruimte**. Die kernruimte word opsy gehou vir die loop van die bedryfstelselkern, kernuitbreidings en sommige toestelaandrywers. In die meeste bedryfstelsels word kerngeheue nooit uitgeruil met spasie op die hardeskyf nie. In teenstelling daarmee is die gebruikersruimte daardie deel van die geheue waar al die gebruikersmodus toepassings uitgevoer word en hiérdie geheue kan uitgeruil word indien nodig.

Elke proses word gewoonlik in sy eie ruimte in virtuele geheue uitgevoer en tensy anders versoek word kan dit nie toegang verkry tot die geheue van ander prosesse nie. Dit vorm dan die basis van geheuebeskerming in vandag se bedryfstelsels en is ook 'n bousteen vir die verdeling van voorregte. Afhangende van die voorregte kan prosesse die kern versoek om 'n deel van 'n ander proses se geheueruimte aan dit toe te ken, soos in die geval van ontfouters. Programme kan ook versoeke rig vir die skep van gedeelde geheue gebiede saam met ander prosesse.
'n **Census-designated place** (**CDP**) is 'n nedersetting in die Verenigde State wat nie amptelik geïnkorporeer is nie, maar deur die Amerikaanse Sensusburo (**United States Census Bureau**) uitsluitlik vir statistieke doeleindes gedefinieer word. CDPs word elke tien jaar, wanneer 'n sensus gehou word, as die statistieke teenstukke van geïnkorporeerde nedersettings soos *cities*, *towns* en *villages* afgebaken. CDPs is bewoonde gebiede of bevolkingskonsentrasies wat hul eie munisipale administrasie kort, maar in alle ander opsigte met geïnkorporeerde nedersettings ooreenkom.

So word CDPs net afgebaken om statistieke gegewens vir 'n bewoonde gebied in te samel wat deur middel van 'n pleknaam geïdentifiseer kan word, maar volgens die wette van die deelstaat, waarin hulle geleë is, nie amptelik geïnkorporeer is nie. Hulle sluit klein landelike gemeenskappe, sogenaamde *colonias* langs die grens met Mexiko, en nie-geïnkorporeerde vakansie- en aftreeoorde in. Aan die grense van 'n CDP word geen regtelike status toegeken nie. Hulle sal derhalwe nie altyd met dié grense ooreenkom wat deur 'n plaaslike gemeenskap met 'n bepaalde pleknaam verbind word nie. 

Nogtans vereis die kriteria, wat vir die Amerikaanse Sensus van 2010 vasgestel is, dat die naam van 'n CDP deur die betrokke bewoners erken en in hulle daaglikse kommunikasie gebruik moet word. 'n Naam, wat uitsluitlik vir beplannings- of ander doeleindes ontwikkel is, mag dus nie gebruik word nie. Die grense van 'n CDP moet by voorkeur op die geografiese entiteit berus wat deur die betrokke bewoners met 'n spesifieke pleknaam verbind word.

Volgens die Amerikaanse Sensusburo word *census-designated places* nie as geïnkorporeerde gebiede beskou nie. CDPs in die Hawaii word dus slegs in sy bevolkingslyste ingesluit omdat daar in dié deelstaat geen geïnkorporeerde nedersettings bestaan nie. Daarnaas behels die *census city lists* vanaf 2007 die CDP van Arlington County in die deelstaat Virginië saam met geïnkorporeerde stede.
**Ernest Jones** was 'n aanhanger van Sigmund Freud en word beskou as die stigter van die psigoanalise beweging in Brittanje. Hy is gebore in Gowerton, Wallis, in 1879 op Nuwejaarsdag. Hy is opgelei as 'n dokter, maar weens beweringe van onetiese gedrag teenoor jong vroulike pasiënte, moes hy padgee uit Londen. Hy het vanaf 1908 tot 1913 in Kanada gewerk. In hierdie tydperk was hy ook instrumenteel om psigoanalise in die VSA te vestig.

In 1913 is hy terug na Engeland, waar hy gepraktiseer het as 'n psigoanalis. Hy het die Londense Psigoanalitiese Vereniging begin en was verantwoordelik vir verskeie publikasies en lesings rakende verskeie aspekte van die vakgebied. 

Jones was ook President van die Internasionale Psigoanalitiese Vereniging vanaf 1920 tot 1924 asook 1932 tot 1949. In 1920 het hy ook die *International Journal of Psychoanalysis* begin, en was redakteur tot 1939.

Die Britse Mediese Vereniging het amptelike erkenning gegee aan psigoanalise in 1929, en dit was grootliks te wyte aan die aktiewe bydraes van Jones. Hierna het die BBC hom verwyder van hulle lys van sprekers wat gevaarlik sou wees vir publieke moraliteit en in 1932 het hy reeks uitsendings behartig rakende psigoanalise. 

Na Hitler se oorname in Duitsland het Jones verskeie Duitse analiste van Joodse afkoms gehelp om te hervestig in Engeland en ander lande. Na die oorname van Oostenryk het hy self onder moeilike en gevaarlike omstandighede na Wenen gereis en 'n bepalende rol gespeel in die emigrasie van Freud na Londen.

Na die oorlog, het Jones voortgegaan met sy praktyk as psigoanalis en om lesings te gee. Hy het ook sy laaste jare gewy aan die skrywe van die omvattende biografie van Freud en beskrywing van sy werke. Hierdie skrywe het drie volumes beslaan en het tussen 1953 en 1957 verskyn. Sy duitssprekende vrou het hom hiermee gehelp deurdat sy verskeie van Freud se vroeë korrespondensie en ander dokumente, wat deur Anna Freud beskikbaar gestel is, vertaal het.

Jones het self begin om 'n outobiografie, *Free Associations* te skryf, maar dit is nooit voltooi nie en is na sy dood in 1959 gepubliseer. 

Jones is oorlede op 11 Februarie 1958.
Baan van die noordelike hemelpool tussen die sterre.
Baan van die suidelike hemelpool tussen die sterre.
Die **hemelpole** is in sterrekunde denkbeeldige punte in die lug wanneer die aarde se pole verleng word. Daar is ’n noordelike en ’n suidelike hemelpool.

As iemand dus op die Aarde se noord- of suidpool staan, sal onderskeidelik die noordelike en die suidelike hemelpool reg bo hom wees. In die noorde word dié punt min of meer gemerk deur die noordelike poolster, Polaris. In die suide is geen ster wat helder en na genoeg aan die pool is om die suidelike poolster te wees nie. Die Suiderkruis word gebruik om die suidelike hemelpool te bepaal, omdat dié sterrepatroon se vertikale as daarheen wys.

Presessie
---------

Vanweë sy beweging (presessie) beskryf die aarde se as in 25 770 jaar ’n groot draaiende keël aan die hemel, sodat die twee hemelpole in ’n sirkel beweeg. Daarom vervul verskillende sterre op verskillende tye die rol van poolsterre. Polaris is tans minder as 1 graad van die pool af en beweeg steeds nader. Omstreeks 2800 v.C. was die noordelike poolster die ster Thuban (*alpha Draconis*), en die volgende een sal *gamma Cephei* wees in die jaar 4145. Oor 25 770 jaar sal Polaris weer die noordelike poolster wees.

Toekomstige suidelike poolsterre is *omega Carinae* (in 5770), *upsilon Carinae* (6850), Turais (*iota Carinae*, 8075) en *delta Velorum* (9240).

* Hierdie artikel is vertaal uit die Nederlandse Wikipedia